Det danske ishockeylandshold har to point på kontoen efter de første 60 minutters arbejde ved VM i Slovakiet.

Danmark-Frankrig 0-1: Charles Bertrand (1P 08:55) 1-1: Frederik Storm (1P 19:06) 2-1: Markus Lauridsen (1P 19:56) 2-2: Olivier Dame-Malka (2P 04:08) 2-3: Damien Fleury (2P 12:21) 2-4: Valentin Claireaux (2P 13:55) 3-4: Lars Eller (2P 15:29) 4-4: Jesper Jensen (3P 06:34)

Efter en afgørelse på straffeslag vandt Danmark 5-4 over Frankrig i Heinz Ehlers' første VM-kamp som landstræner.

Han vil næppe være helt tilfreds med to i en kamp, danskerne allerhelst skulle have vundet efter godt og vel 60 minutter i jagten på at blande sig i kapløbet om en plads i kvartfinalen.

Det blev 4-4 i den ordinære kamp, hvor begge hold havde store muligheder for at sikre sig alle tre point i slutfasen og i den efterfølgende overtid, hvor der blev spillet tre mod tre.

I stedet skulle afgørelsen findes på straffeslag. Her udnyttede Lars Eller, Mikkel Bødker og Frederik Storm hver deres forsøg, og efter to franske scoringer reddede Sebastian Dahm Frankrigs sidste straffeslag.

Drop i det danske mål

Dahm kommer dog næppe til at tænke tilbage på kampen med glæde, for han fik en ufrivillig hovedrolle med et spektakulært drop, der satte Frankrig i gang i anden periode.

Den franske back Olivier Dame-Malka sendte et harmløst skud afsted fra banens midte. Dahm kunne se pucken hele vejen, men var for længe om at få samlet benene og måtte se gummiskiven glide ind i målet.